Pastoor-moord: Verhoor begin eers danStefan Visser. Foto: Facebook Die saak, wat tot 28 April op die hofrol is, kon nie begin nie aangesien Visser weens ŉ administratiewe fout nie van die Kgosi Mampuru II-gevangenis na die hooggeregshof gebring is nie. Die verhoor begin dus Woensdag wanneer Visser na verwagting gaan pleit. Visser en Van Niekerk se familielede was Dinsdag in die hof. Van Niekerk (55) is op 11 April verlede jaar in haar broer se werkswinkel in Gezina in die Moot-omgewing vermoor. Visser is kort ná haar moord in hegtenis geneem. Sy is dood aan 31 steekwonde vermoedelik van ŉ “knuckle duster”-vuisystermes en is vier keer gesny. Van Niekerk se dogter, Leandri (30), en Visser was besig om te skei ten tyde van die moord. Leandri en Visser het twee kinders. Visser het tydens sy borgaansoek beweer sy skoonouers het in hul huwelik ingemeng en hom daarvan weerhou om sy twee kinders te sien nadat hulle met die egskeiding begin het. Visser beweer hy het “geknak” toe Van Niekerk die dag van haar moord op hom gegil en hom gestamp het, waarna hy nie meer kan onthou wat gebeur het nie totdat hy later dieselfde dag in Rietondale in hegtenis geneem is. Hy is aangekeer by sy vriendin, met wie hy in verhouding is, se ouma se huis. Die egskeiding is amptelik in Augustus bekragtig, op dieselfde dag waarop Visser se verhoordatum vasgestel is. Hy is sedert sy inhegtenisneming in aanhouding in die Kgosi Mampuru II-gevangenis nadat sy borgtogaansoek in Junie van die hand gewys is. Lees die vorige berigte oor die Moot-moord op Maroela Media.